《柳色黄 绿阴》
清代·周青

雨湿芳枝，风送小窗，绿暗如织。无端细草连天，掩映做残春色。

轻烟漠漠，剩有几点昏鸦，绕林一片横云黑。秋梦怯重寻，莫凭栏望极。

难觅。绛唇红褪，腻脸香销，但成追忆。缆系湖边，一笛渔舟消得。

可堪莺燕，一任老尽风流，斜阳影里空南北。更甚处王孙，未归来金勒。

作者简介：周青，字木君，荆溪（今宜兴）人。有《柳下词》一卷，族孙周济作序。